Laine (ansambel)
Ansambel Laine on 1960. aastal Eesti NSV Riikliku Filharmoonia juurde moodustatud naisansambel. Ansambli üks asutajaid ja kunstiline juht oli helilooja Gennadi Podelski. Laine on Eestis kõige kauem tegutsenud kontsertansambel, kes laulab lavadel siiani. Ansamblis algkoosseisus oli 8 neidu ja laulud olid a cappella või klaveri saatel. Esimene kontsert toimus 6. novembril 1960 Estonia kontserdisaalis, esimene ringreis viis ansambli Kaug-Itta, esimene välisreis Soome. Aastatel 1960–1977 oli meessolist Vello Orumets. Ansambli repertuaaris olid põhiliselt eesti heliloojate laulud ja rahvalaulude töötlused. Hiljem lisandusid instrumentaalansambel ja tantsupaar. Alates 1970. aastast tuli repertuaari pop- ja diskomuusika. Muutus ansambli arvuline koosseis. Aastatel 1978–1980 oli ansambli meessolist Tõnis Mägi. Ansambli uueks juhiks sai Raivo Dikson. Laine esines ringreisidel 9 kuud aastas, sõites läbi paljud Euroopa riigid ja tollase Nõukogude Liidu vabariigid.